Gambia

Gambia (engelsk: The Gambia), offisielt Republikken Gambia (engelsk: Republic of The Gambia), er en republikk i Vest-Afrika. Det er den minste staten på det afrikanske kontinentet. Gambia er medlem av blant annet FN, Den afrikanske union, WHO, WTO, IMF, Organisasjonen for afrikansk enhet og ECOWAS.Landet består av en smal landsstripe langs Gambiaelva. Bortsett fra en 48 kilometer lang kystlinje mot Atlanterhavet er Gambia helt omgitt av staten Senegal. Viktige importvarer er maskiner og transportutstyr, forbruksvarer, brenselsstoffer, forskjellige råvarer og halvfabrikata, kjemikalier og tilhørende produkter. Viktige eksportvarer er peanøtter, peanøttolje, fisk og fiskeprodukter. Viktige handelspartnere er Kina, Storbritannia, Frankrike, Nederland og Hongkong.


== Historie ==


=== Kolonitid (–1965) ===
Arkeologiske funn forteller at folkevandring både sørfra og nordfra førte til bosetting på begge sider av Gambiaelva cirka 400 år etter Kristus. På 1200-tallet ble området en del av det store Mali-riket. Da dette gikk i oppløsning, etablerte lokale høvdinger kontroll over deler av området og utropte seg selv til konger.

1455 – Portugal etablerer handelsstasjoner langs Gambiaelva.
1889 – Dagens grenser for Gambia blir fastlagt etter en avtale mellom Storbritannia og Frankrike.
1894 – Gambia blir en britisk koloni.


=== Selvstendighet (1965–1994) ===
18. februar 1965 – Gambia blir selvstendig med Dawda Jawara som statsminister.
1970 – Gambia blir republikk etter en folkeavstemning, Jawara blir valgt til president.
1981 – 500 mennesker blir drept da senegalesiske tropper hjelper med å slå ned et kuppforsøk.
1. februar 1982 – Gambia og Senegal former en løs konføderasjon med navnet Senegambia.
1989 – Senegambia konføderasjon kollapser.
1991 – Gambia og Senegal signerer en vennskapstraktat.


=== Kupp (1994–) ===
1994 – Jawara blir kastet i et militærkupp ledet av Yahya Jammeh.
1996 – Nye lover som tillater flerpartivalg blir vedtatt, men tre store politiske partier blir likevel forhindret fra å delta i valg. Jammeh blir valgt til president.
1998 – En britisk menneskerettighetsgruppe, Article Nineteen, anklager den gambiske regjeringen for å trakassere opposisjonen og journalister.
2000 -
Januar – Det sittende regimet sier det har hindret et militærkupp.
April – Minst 12 blir skutt og drept under student-demonstrasjoner som protesterer mot påstått tortur og drap på en student.
Juni – Ousainou Darboe, lederen av den største opposisjonsgruppen «United Democratic Party», samt 20 av hans tilhengere blir tiltalt.
2013 – Gambia melder seg ut av Samveldet av nasjoner
2014 – Natt til 30. desember gjør en gruppe mennesker et forsøk på statskupp ved å forsøke å ta seg inn i nasjonalforsamlingen og presidentpalasset i hovedstaden Banjul. President Yahya Jammeh er på reise i Frankrike og kuppforsøket mislykkes. President Jammeh kaller hendelsen for et terrorangrep fra en gruppe personer (gambiere) som oppholder seg i utlandet. Den tidligere sjefen for sikkerhetsstyrken, oblt. Lamin Sanneh, ble et år tidligere avsatt av presidenten og flyktet til USA. Mange gambiere blir også arrestert mistenkt for å ha vært med på planlegging og gjennomføring av forsøket.
2015 - 10. desember erklærte president Yahya Jammeh at Gambia nå er en islamsk republikk.
2017 - 19. januar rykker senegalesiske tropper inn i Gambia for å sikre at den valgte presidenten, Adama Barrow, blir innsatt som ny president. Den gamle presidenten, Yahya Jammeh, nekter å godta valgresultatet og gå av.


== Politikk og administrasjon ==


=== Politisk system ===
Gambia er en demokratisk republikk med et flerpartisystem. Presidenten velges ved direkte valg, for en periode på fem år. Nasjonalforsamlingen har ett kammer, med 58 representanter, hvorav 53 velges ved direkte valg, og 5 velges av presidenten. Presidenten utpeker visepresidenten og regjeringen.


=== Politiske partier ===
De viktigste politiske partiene og valglistene i Gambia er ifølge CIAs The World Factbook pr mai 2019:
Ved valget i 2017 fikk UDP 37,5% av stemmene, GDC 17,4% og APRC 16%.


=== Administrativ inndeling ===

Gambia er inndelt i lokale administrative regioner, Local Government Areas (LGA), med tilhørende distrikter og kommuner. Det er åtte Local Government Areas og 43 geografiske divisjoner. De åtte følgende LGA-ene ble etablerte i 2002:


=== Rettsvesen ===
Rettsvesenet er basert på britisk, islamsk og tradisjonell rett. Den islamske rett utøves av egen domstoler i sivile saker som angår muslimer. Disse domstolene ledes av kadier. Den tradisjonelle rett utøves av distriktstribunaler og gjelder både i sivile og strafferettslige saker. Domstolvesenet for øvrig omfatter en høyesterett, en appelldomstol, og magistrat-og områderetter.


=== Menneskerettigheter ===
Gambia har fengselsstraff inntil 14 år for homofili.


== Økonomi og næringsliv ==
Gambia er et lite og ressurssvakt land, og er sterkt avhengig av eksport av peanøtter. Selv med økte inntekter fra turisme, er landets økonomi derfor svært sårbar for svingninger i avlingene av peanøtter, og i prisene på verdensmarkedet. Tørke med tilhørende avlingssvikt førte fra midten av 1970-årene i flere år til en negativ utvikling i økonomien. For perioden fra 1984 til 1994 var veksten i gjennomsnitt 0,5%. Bortsett fra oljemøller finnes det nesten ingen industri i Gambia. Turisme har blitt en viktig del av gambisk økonomi. I motsetning til det øvrige næringslivet, som i stor grad eies av gambiere, er turistindustrien nesten helt kontrollert av utenlandske interesser, blant annet er skandinaviske interesser sterkt inne i bildet. For første gang siden 1970-årene var det en nedgang i antall besøkende i 1989 og 1990, men besøket tok seg deretter opp i igjen, før det nærmest stanset opp i 1994. Inntektene fra turisme svarer til omtrent 10% av Gambias økonomi.


== Oppføring på UNESCOs lister ==
Verdensarvsteder
Oppføringer på UNESCOs verdensarvliste (World Heritage List), verdens kultur- og naturarvsteder.

Kunta Kinteh Island – ruiner fra slavehandel
Senegambias steinsirkler (felles med Senegal) – forhistorisk gravfeltMesterverker i muntlig og immateriell kulturarv
Oppføringer på UNESCOs liste knyttet til aktivt vern av immateriell kultur (Intangible Cultural Heritage). Årstallet angir når det ble listeført hos UNESCO.

2005 – Manndomsritualet «Kankurang»


== Referanser ==


== Litteratur ==
Afrika. Oslo: Schibsted. 1979. s. 30. ISBN 8251607450. 
Lundstøl, Sigrun Riedel (1995). Land i Afrika. Oslo: Faktum. s. 72. ISBN 8254002312. 


== Eksterne lenker ==
Den gambiske presidentens offisielle nettsted Arkivert 28. januar 2016 hos Wayback Machine. Besøkt 23. januar 2016
BBC: Timeline: The Gambia Besøkt 24. januar 2016
Globalis.no - Gambia (Nettsted drevet av FN-sambandet). Besøkt 24. januar 2016